Ġermanja: Rejds relatati mat-terrur fi Vienna
Il-pulizija fil-Ġermanja fittxew fid-djar ta' erba' irġiel ikkunsidrati li kellhom 'ir-rabtiet' mat-terrorista Iżlamiku li, jiem ilu, qatel erba' persuni (filwaqt li darab 'il fuq minn 20 oħra) waqt sparatura fil-qalba ta' Vienna, fl-Awstrija. L-awtoritajiet sostnew li l-irġiel (li l-etajiet tagħhom ivarjaw minn 19 sa 25 sena) mhumiex qed jitqiesu bħala 'persuni suspettati b'kompliċità mat-terroriżmu'. Madankollu sar magħruf li l-irġiel kellhom il-kuntatti mal-aggressur inkwistjoni – bi tnejn minnhom anki jiltaqgħu miegħu personalment. It-terrorista li kien jismu Kujtim Fejzulai kien inqatel mill-pulizija li wieġbu minnufih għat-terrur fi Vienna. Filwaqt li l-awtoritajiet fl-Awstrija qegħdin iżommu numru ta' suspettati biex jgħinu fl-istħarriġ tagħhom, jidher li l-investigazzjoni dwar it-terrur, issa, qed tikkonċentra anki fuq persuni residenti fil-Ġermanja u fl-Iżvizzera. Dan waqt li l-awtoritajiet Awstrijaċi qegħdin jagħmlu li jistgħu biex isibu 'il-kuntatti kollha' tat-terrorista maqtul li kien 'element attiv ferm fin-network politiku tal-militanti Iżlamiċi'.